SCGP ร่วง 3% นิวโลว์รอบ 2 เดือน หลังกำไรปี 65 วูบ 30%
SCGP ร่วง 3% ลงมาที่ 53.50 บ. นิวโลว์รอบ 2 เดือน หลังเปิดตัวเลขกำไรปี 65 วูบ 30% เหตุต้นทุนพลังงานเพิ่มขึ้น
SCGP ร่วง 3% นิวโลว์รอบ 2 เดือน หลังกำไรปี 65 วูบ 30% เหตุต้นทุนพลังงานเพิ่มขึ้น
24 ม.ค. 2566

ผู้สื่อข่าวรายงานว่า วันนี้ (24 ม.ค.66) ราคาหุ้นบริษัท เอสซีจี แพคเกจจิ้ง จำกัด (มหาชน) หรือ SCGP ล่าสุด ณ เวลา 15:19 น. อยู่ที่ระดับ 53.50 บาท ลบ 1.75 บาท หรือ 3.17% สูงสุดที่ระดับ 56 บาท ต่ำสุดที่ระดับ 52.50 บาท ด้วยมูลค่าซื้อขาย 1.23 พันล้านบาท

ทั้งนี้ราคาหุ้น SCGP ปรับตัวลงต่ำสุดในรอบ 2 เดือน นับตั้งแต่ราคาหุ้นอยู่ที่ระดับ 53.50 บาท เมื่อวันที่ 1 พ.ย.65 หลังรายงานผลการดำเนินงานปี 65 มีกำไรสุทธิ 5.8 พันล้านบาท ลดลง 30% จากปีก่อนกำไรสุทธิ 8.29 พันล้านบาท โดยเป็นผลมาจาก SCGP มีต้นทุนขายอยู่ที่ 121,791 ล้านบาท เพิ่มขึ้นร้อยละ 20 เมื่อเทียบกับปีก่อน โดยแบ่งเป็น ต้นทุนของสายธุรกิจบรรจุภัณฑ์แบบครบวงจร จำนวน 98,865 ล้านบาท เพิ่มขึ้นร้อยละ 14 เมื่อเทียบกับปีก่อน และสายธุรกิจเยื่อและกระดาษ จำนวน 22,671 ล้านบาท เพิ่มขึ้นร้อยละ 32 เมื่อเทียบกับปีก่อน สายธุรกิจรีไซเคิลและส่วนงานอื่น จำนวน 3,622 ล้านบาท โดยต้นทุนขายที่เพิ่มขึ้นส่วนใหญ่มาจากการขยายธุรกิจ และต้นทุนด้านพลังงานที่ยังคงอยู่ในระดับสูงเมื่อเทียบกับปีก่อน ในขณะเดียวกันตั้งแต่ไตรมาส 2/65 เป็นต้นมา ต้นทุนค่าระวางเรือและต้นทุนวัตถุดิบในภูมิภาคปรับตัวในทิศทางที่ดีขึ้น